तीन माह में पांचवीं बार बदला पीएमओ
नसीराबाद| राजकीयअस्पताल में गत 3 माह में मंगलवार को पांचवीं बार प्रभारी चिकित्सा अधिकारी को बदल दिया गया और एक बार फिर मेडिकल ऑफिसर पीएमओ डॉ. आर.एन. माथुर को हटाकर शिशु रोग विशेषज्ञ डॉ. जगदीश माहेश्वरी को पीएमओ बनाने के आदेश जारी कर दिए गए।
गौरतलब है कि डॉ. प्रदीप माथुर की सेवानिवृत्ति के बाद डॉ. जगदीश माहेश्वरी पीएमओ बने थे लेकिन कुछ ही दिनों में अनियमितता और अव्यवस्था के गंभीर आरोप लगने पर तथा उनके विरुद्ध छावनी उपाध्यक्ष योगेश सोनी द्वारा स्वास्थ्य मंत्री राजेंद्र राठौड़ को ज्ञापन देने पर डॉ. माहेश्वरी ने जयपुर जाकर अपने रसूखों का इस्तेमाल करते हुए स्वयं के स्थान पर विशेषज्ञ सर्जन डॉ. सुभाष जैन को पीएमओ बनाने के आदेश जारी करवा दिए। आदेश आते ही डॉ. जैन छुट्टी लेकर बैठ गए और उन्होंने पीएमओ का कार्यभार ग्रहण ही नहीं किया तो एक बार फिर पीएमओ की तलाश शुरू हुई और अस्थिरोग विशेषज्ञ डॉ. अशोक शर्मा को पीएमओ बनाने के आदेश स्वास्थ्य निदेशालय से जारी हो गए। डॉ. अशोक शर्मा ने भी पीएमओ का पदभार ग्रहण नहीं किया। इसी बीच मेडिकल अाॅफिसर डॉ. आर.एन. माथुर द्वारा संभवत: इच्छा व्यक्त करने पर परिपाटी और नियमों को ताक पर रखकर निदेशालय ने डॉ. माथुर को राजकीय अस्पताल का पीएमओ नियुक्त कर दिया जिन्होंने कुछ ना नुकूर के बाद पदभार ग्रहण कर लिया। इस बीच गत 1 दिसंबर को जब चिकित्साकर्मियों को पीएमओ के अभाव में वेतन नहीं मिला तो उन्हें एसडीएम जयप्रकाश नारायण को ज्ञापन देकर वेतन दिलवाने की मांग की तब आनन फानन में डॉ. माथुर ने चार्ज लेकर वेतन बंटवा दिया लेकिन एक माह भी पूरा नहीं बीता कि मंगलवार को निदेशालय ने पीएमओ डॉ. माथुर को पीएमओ बनाने के आदेशों को विलोपित करते हुए डॉ. जगदीश माहेश्वरी को पुन: पीएमओ बनाने के आदेश जारी कर दिए लेकिन गुरुवार को डॉ. माथुर के अवकाश पर होने के कारण कार्यभार का लेन देन नहीं हो पाया। चिकित्साकर्मियों ने चिंता व्यक्त करते हुए बताया कि माह के अंत में फिर पीएमओ बदलने के आदेश जारी हुए है और फिर यदि दोनों पीएमओ ने लॉन टैनिस या बैडमिंटन खेलने की कोशिश करते हुए वेतन वितरण में देरी की तो कर्मचारी इसे बरदाश्त नहीं करेंगे। नगर के आमजन प्रबुद्ध नागरिकों ने और चिकित्साकर्मियों ने 3 माह में पांचवी बार पीएमओ बदले जाने को चिकित्सा महकमें और डॉक्टरी पेशे के लिए मजाक बताते हुए स्थानीय उपखंड अधिकारी जयप्रकाश नारायण को पीएमओ बना देने की मांग की है।
awa_Deva hin_Deva hin_Deva